text: Politiet er på vejene
  30 marts 2010 kl. 14.06
  Når det bliver sæson for påskebryg bliver det også højsæson for politi-razzia.
  Påskefrokoster er rigtig hyggelige, og der kommer som regel en del øl på bordet i den sammenhæng. Det betyder også, at politiet er klar med alkometrene i vejkanten. Politiet har allerede siden fredag været på vejene for at kontrollere påsketrafikken når danskerne drog på ferie. 
  Fra på torsdag bliver der i særdeleshed fokuseret på sprit- og narkopåvirkede bilister.
  
  Varmt vejr lokker
  Men påsken indvarsler ikke kun en sæsonøl, men også et sæsontransportmiddel. Mange motorcyklister har pudset cyklen op, og glæder sig meget til den første tur på motorvejene. Her advarer lederen af færdselsafdelingen i Sydøstjyllands Politi:
  - For at undgå de værste ulykker, skal motorcyklisterne lige tænke på, at de skal have rytmen ind i kroppen igen og starte med at køre forsigtigt. Især også med de huller der kan være i vejene efter frosten, siger færdselsleder, Andreas Bryld Hansen til P4 Trekanten i dag.
  